L'Estratègia és una eina per acollir, incloure i apoderar els infants i adolescents emigrats sols perquè decideixin el seu projecte vital des d'una perspectiva comunitària i determina per primer cop les prioritats d'actuació.
Estratègia catalana per a l'acollida i la inclusió dels infants i joves emigrats sols (PDF)
El document es divideix en cinc línies estratègiques, a partir de les quals es deriven tot un seguit d'accions concretes:
Es preveuen un seguit d'accions concretes a implementar i que s'uniran a les que ja s'han posat en marxa en el darrer any i mig.
Així, entre les novetats que es començaran a implementar properament hi ha la creació d'un centre d'atenció immediata, que serà de caràcter no residencial i que proporcionarà una primera atenció als nois i noies que arriben a Catalunya.
Oferirà atenció immediata durant els processos d'identificació i evitarà esperes com les que s'han produït en alguns moments puntuals en dependències policials i judicials.
Així mateix, agilitzarà i ordenarà els circuits de rebuda i atenció.
A més, amb la creació d'aquest servei es garanteix que el primer contacte sigui per part de professionals de l'àmbit social prioritzant així una intervenció educativa des de l'inici.
En aquesta fase inicial també es lliurarà als infants i joves atesos un document amb informació sobre els seus drets i deures.
A més, es preveu la creació d'un recurs especialitzat per a noies (el 2,3% del total de joves emigrats sols que arriben a Catalunya són noies) que els oferirà una atenció més específica i permetrà treballar millor davant possibles casos de tràfic de persones.
També s'elaborarà d'un projecte d'inclusió dels nois i noies de centre de primera acollida en la xarxa de lleure i educació no formal.
D'altra banda, es treballarà per fer un seguiment més efectiu dels joves acollits amb l'elaboració, seguiment i avaluació d'un itinerari.
Precisament, en l'àmbit de l'emancipació i l'atenció a majors de 18 anys, l'Estratègia inclou l'adaptació dels itineraris curriculars dels Programes de Formació i Inserció (FPI) al nivell formatiu dels nois i noies i als nínxols ocupacionals dels municipi que els acullen, on també s'incorporarà la figura del referent d'ocupació.
En la mateixa línia, s'està treballant en l'adequació del Programa Noves Oportunitats a la realitat de les necessitats dels joves emigrats sols.
També s'augmentaran les places de residència o pis per a joves (16-21anys) vinculats a programes d'inserció laboral, així com les places de Servei d'Atenció Especialitzada al Jove (SAEJ) i els pisos d'extutelats.
A més, s'impulsarà la creació de dispositius per a joves majors de 18 anys en situació de sensellarisme..
Així mateix, s'ha posat en marxa amb la col·laboració de la Secretaria d'Igualtat, Migracions i Ciutadania, un projecte de mentoria específic per als infants i joves emigrats sols, que actualment està en fase pilot en centres de Girona i Barcelona i, que s'estendrà a tota la xarxa d'acollida.
Pel que fa a les accions d'acompanyament als i les professionals que atenen aquests joves s'elaborarà un mapa de recursos i una maleta virtual educativa amb un compendi de cursos i serveis per a l'alfabetització i aprenentatge de la llengua catalana dins dels centres.
L'Estratègia també incorpora tot un seguit d'actuacions adreçades a millorar el suport als ens locals i comarcals.
En aquest sentit, s'elaboraran protocols territorials de detecció, comunicació i seguiment dels casos i es crearan comissions gestores de casos individuals al municipis.
També es realitzaran protocols d'obertura de recursos amb els municipis i les entitats del sector i, per abordar casos de joves emigrats amb dinàmiques de carrer, es donarà suport a la detecció i el treball en medi obert, potenciant els equips d'educadors de carrer.
També s'introduiran millores en la planificació, innovació i governança compartida amb iniciatives com la represa del Projecte Catalunya-Marroc i convenis de col·laboració en matèria de protecció internacional amb entitats especialitzades en l'atenció de persones refugiades i entitats que treballen en l'àmbit de l'atenció de víctimes de tràfic de persones.
Finalment, l'Estratègia també posa un especial èmfasi en l'àmbit de la sensibilització i la lluita contra l'estigmatització dels joves emigrats sols.
Per això, s'impulsarà una xarxa de municipis acollidors, es vol fomentar l'acollida familiar i una xarxa de famílies col·laboradores i es realitzaran activitats compartides i de coneixença en els albergs de la xarxa pública i cases de colònies.
També s'elaborarà conjuntament amb el Col·legi de Periodistes de Catalunya i el Consell de l'Audiovisual de Catalunya (CAC) un Decàleg per l'enfocament de la informació dels infants i joves emigrats sols en els mitjans de comunicació.
Actualització: 30 de juny de 2020
Estat de situació actual i avançament de resultats de l'estudi (gener 2019)